ΤΣΕΧΙΑ

Θα μπορούσε να παραλληλιστεί με έναν απέραντο κήπο με όλα αυτά τα βουνά, τα πλούσια δάση, τις λίμνες και τους ποταμούς της. Στο φυσικό της κάλλος έρχονται να προστεθούν κάστρα, παλάτια και καθεδρικοί που στολίζουν τις πόλεις και τα γραφικά χωριά. Αν μαζί με όλα τα παραπάνω αναλογιστείτε την τοπική μπίρα και κουζίνα, τότε θα πρέπει να κλείσετε απευθείας… εισιτήρια. Και όταν μιλάμε για την Τσεχία, εννοούμε καταρχήν Πράγα. Όποιος φτάσει εδώ ξημερώματα, θα τη δει να ξυπνά, με την ομίχλη να αποκαλύπτει τμήματα της πέτρινης γέφυρας του Καρόλου και των μαρμάρινων αγαλμάτων που τη στολίζουν, θα δει τους κατοίκους να τρυπώνουν στα μεσαιωνικά cafes και τα καλντερίμια της Παλιάς Πόλης να πλημμυρίζουν σταδιακά από ζωή. Στην κορυφή στέκεται το μαγευτικό κάστρο, απ’ όπου οι βασιλείς διοικούσαν όλη τη χώρα. Ένα mix ’n’ match αρχιτεκτονικών στιλ (γοτθικό, αναγεννησιακό και μπαρόκ), αποτελεί το απόλυτο ρομαντικό καταφύγιο. Το πρωί θα κάνετε βόλτες στα στενάκια της Παλιάς Πόλης, στάσεις για καφέ κατά μήκος του ποταμού Μολδάβα, μουσεία, γκαλερί και το βράδυ ποτό στα jazz bars και παραστάσεις μαύρου θεάτρου. Και στη συνέχεια στο Cesky Krumlov, το «μεσαιωνικό μαργαριτάρι» της Τσεχίας, το οποίο συμπεριλαμβάνεται στη λίστα των Μνημείων Παγκόσμιας Πολιτιστικής Κληρονομιάς της UNESCO. Η πόλη της πάλαι ποτέ παντοδύναμης οικογένειας των Ρόζενμπεργκ, με την αναγεννησιακή ατμόσφαιρα, τα κτίρια του 16ου αιώνα και το δεύτερο μεγαλύτερο κάστρο ύστερα από αυτό της Πράγας, αποτελεί must προορισμό. Όπως και το Brno με τις μπαρόκ εκκλησίες, το γοτθικό κάστρο Spilberk και τον καθεδρικό των αποστόλων Πέτρου και Παύλου. Κι αν το περπάτημα και οι πολιτιστικές περιηγήσεις σας κούρασαν, δώδεκα ιαματικές πηγές σας καλούν στο Κάρλοβι Βάρι (φημισμένο και για το κινηματογραφικό φεστιβάλ του). Εκεί όπου ξεκουράζονταν ο Μπαχ, ο Μπετόβερν, ο Γκαίτε αλλά και ο Καζανόβα. Τα απίστευτα spa της πόλης και το ήσυχο περιβάλλον της προσφέρονται για ηρεμία και χαλάρωση. Από το ιαματικό νερό της φτιάχνεται και το περίφημο λικέρ Becherovka – με την προσθήκη βοτάνων. Ωστόσο, μπορεί να προτιμήσετε και το «υγρό ψωμί» των Τσέχων, δηλαδή την μπίρα. Τότε προορισμός γίνεται η εξωστρεφής πόλη Plzen, με την άκρως καλλιτεχνική ατμόσφαιρα (γκαλερί, θέατρα, σοφιστικέ cafes και φεστιβάλ) και την μπίρα να ρέει άφθονη από το 1842. Αν είστε φίλοι της Pilsner, βάλτε την οπωσδήποτε στο χάρτη σας. Και, βέβαια, συνοδέψτε τις με τσέχικες νοστιμιές. «Ο Θεός έδωσε στους ανθρώπους τροφή και ο Διάβολος μάγειρες», λένε εδώ. Κάθε είδους σούπα (κυρίως πατατόσουπα, tripe και kyselo), μανιτάρια σε κάθε μορφή, ψητή πάπια και χοιρινό με knedliky (σαν ντάμπλινγκ), πλούσιες σάλτσες (γλυκιά από μαρμελάδα δαμάσκηνο και κρασί ή πιο πικρή όπως η Znojemska) αλλά και γκούλας (ούγγρικη σπεσιαλιτέ μεν, αλλά συναντάται συχνά κι εδώ) αποτελούν ιδανική συνοδεία για τις περίπου πεντακόσιες τοπικές ποικιλίες μπίρας.